  Анжелика Тихонова корреспондент 8-тӥ инвожое 11 часын Удмурт кун университетлэн 3-тӥ юртаз сяме пырем кырӟанъя «Важнин ключ» ансамбльлэн концертэз ортчоз. Со сярысь ивортодэтъя «Удмуртия» агентстволэн корреспондентэзлы ансамбле огез пыриськись Анастасия Иванова вераз. Концерт куинь люкетъем луоз.Кырӟасьёс Дэри ёросысь Пероггуртысь, Пичи Пурга ёросысь Гожна гуртысь но Балезино ёросысь Карсовай черкогуртысь кырӟан сямъёсын тодматозы. Милям ансамблямы пырисько куать кузя нылашъёс. Огез гинэ соос пӧлысь Ижкарысь, мукетъёсыз ваньзы ик Удмуртиысь ёросъёсысь. Ӟучъёсыз но вань, удмуртъёсыз но вань. Ми быдэстӥськом калык кырӟанъёс, асьмеос потаськом экспедициосы, гожъяськом, собере соосты дышетӥськом, возьматӥськом калыклы Анастасия Иванова, «Важнин ключ» ансамбле пыриськисьВатсалом, ансамблен Удмурт кун университетысь Искусствоосъя но дизайнъя институтысь крезьгуръя но сцена искусствоя кафедраысь доцент, Удмуртиысь искусство удысысь дано ужась, искусствоведениея кандидат Вера Болдырева кивалтэ.  Концертэ Гожнаысь «Гожна кенакъёс», Пероггуртысь «Кильтырнаос» но Карсовайысь «Беседушка» ансамбльёс вуозы. «Важнин ключ» ансамбльлэн концертаз вань мылкыд карисьёсыз возьмало. Пыронэз дунтэк. Тодэ вайытом, 6-тӥ пӧсьтолэзе Шаркан ёросысь Быгы гуртын финн-угор сиён-юонъя «Быг-быг» VI калыккуспо фестиваль улсын туала йӧскалык крезьгуръя «Даур герӟет» фестиваль ортчоз.  Тегъёс: Лулчеберет УдГУ Ижкар Удмуртия удмуртъёс крезьгур  